Fyldte lommerne i supermarked og beskyldte købmanden for racisme

En mand med anden etnisk herkomst end dansk må indse, at der ikke var tale om racisme, da han den 8. december sidste år blev smidt ud af et supermarked.

Det har Ligebehandlingsnævnet netop afgjort.

Butikschefen opdagede på video-overvågningen, at manden lagde varer i sine bukse- og jakkelommer.

Han henvendte sig derfor til fyren og spurgte, hvorfor han havde lagt varer i sine lommer.

Gad ikke bære

Fyren, som ifølge sagen fra Ligebehandlingsnævnet har ’sort hår og mørke øjne’ svarede, at han ikke gad bære varerne i hænderne.

Butikschefen tilbød derfor at hente en indkøbskurv til manden. Men det afslog han og oplyste, at han ville beholde varerne i lommerne, indtil han kom op til kassen.

Nu henstillede butikschefen til, at supermarkedets regler skulle overholdes. Men det var manden ligeglad med.

En kunde trådte til, fordi situationen var ved at spidse til.

- Fuck jer, racister

Herefter startede en ordveksling med mindre pænt sprogbrug, hvor manden flere gange kaldte butikschefen for bl.a. ”idiot” og ”racist”.

Kunden ringede nu 112, og nu udbrød manden 'Fuck jer, racister', fremgår det af sagen.

Han blev bedt om at forlade butikken, men det nægtede han med påstand om, at han ikke havde gjort noget forkert.

Truede personalet

Men ud kom han. Inden nåede han dog at true personalet. De skulle glæde sig til, at de skulle hjem.

Han truede også med, at han ville 'brænde hele lortet ned'. Altså supermarkedet.

Efterfølgende klagede han til Ligebehandlingsnævnet med ønske om at få tilkendt en godtgørelse.

For han ’følte sig diskrimineret og ydmyget, fordi der var mange mennesker i butikken, som troede, at han ville stjæle.’

Ikke racisme

Ligebehandlingsnævnet afviste, at han var blevet udsat forskelsbehandling på grund af race og etnisk oprindelse

’Nævnet vurderer, at der ikke er omstændigheder i sagen, der underbygger, at indklagedes (Supermarkedets, red.) håndtering af episoden har tilknytning til klagers (Mandens, red.) race eller etniske oprindelse.

Det fremgår ikke at sagen, om politiet nåede at ankomme.